L-għaqda Repubblika bagħtet ittra lill-Prim Ministru Robert Abela illi fiha talbet li tittieħed azzjoni wara dak li ġie żvelat illum dwar Yorgen Fenech. "Il-ġurnalisti, bir-riżorsi limitati li għandhom, qed jiskopru skandli kbar waqt li huwa ċar li jew il-Pulizija għażlet li tħares in-naħa l-oħra jew saħansitra qed tgħatti lill-politiċi korrotti. Huwa evidenti li numru ta' uffiċjali għolja tal-Pulizija Maltija huma kompromessi," allegat l-għaqda. Repubblika fakkret lill-Prim Ministru li xogħolu huwa li jara li l-pajjiż ma jinġarx, minn dak li sejħet "mewġa ta' ħmieġ." "Int għandek ir-responsabiltà li ma tħallix li din il-mewġa ta' ħmieġ tkompli tkaxkar isem pajjiżna. Int għandek id-dmir li tara li f'pajjiżna jkun hawn ġustizzja li ma tħares lejn wiċċ ħadd, anke jekk kien Prim Ministru qablek. Int għandek obbligu lejn Malta biex il-verità tkun magħrufa," qalet Repubblika. Għalhekk talbet li l-investigazzjoni fil-qtil ta' Daphne Caruana Galizia jsir minn tim konġunt tal-Europol ukoll u l-Pulizija Maltija.